Zemlich vrückt gâht's en onserer Welt zua. S'isch grad egal wonah mr nâ glotzt, en onser direkts kommunalpolitisch's Omfeld, verstärkt em Europaparlament ond dromrom, ond ganz extrem, wenn mr übr dr große Teich guckt. Mr könnt' zu Vielem jetzt Manches sage.
Dr Schorsch empfiehlt jetzt abr, lasset mr ons doch die prächtig' Sommerzeit net vrgraula. Grad an dem Wochenend' gibt's so viele schöne Festle bei ons, mit ohsennig viel Musik, mit viele Ehraamtliche, dia am Grill, hendr dr Thek' odr uff de Bühna standet ond ons vrwöhna wellat, ond mit beste Gelegeheita zom ma Schwätz' mit Freind ond Bekannte, dia mr scho lang nemma troffa hât. Genießa mr jetzt oifach dr sprichtwörtliche Augablick, die Sorga ond Nöt' sollet ons oifach gern hann.
A guate Woch' ond em Herrgott sein Sega.